

**2ο ΠΡΟΤΥΠΟ ΓΕΝΙΚΟ ΛΥΚΕΙΟ ΘΕΣΣΑΛΟΝΙΚΗΣ**

Ταχ. Δ/νση :Εθνικής Αμύνης 26 – ΤΚ. 54621, Θεσσαλονίκη

 Τηλ.: 2310-854440 **e-mail**: mail@2lyk-peir-thess.thess.sch.gr

 Ιστοσελίδα: <http://2lyk-peir-thess.thess.sch.gr>

**ΟΜΙΛΟΙ ΑΡΙΣΤΕΙΑΣ, ΔΗΜΙΟΥΡΓΙΚΟΤΗΤΑΣ & ΚΑΙΝΟΤΟΜΙΑΣ σχολικού έτους 2020-21**

**1. ΟΜΙΛΟΣ ΘΕΑΤΡΟΥ A΄: «Η Κωμωδία στο Νεοελληνικό Θέατρο»**: Δραματολογία / Μελέτη της Μεταπολεμικής Νεοελληνικής Κωμωδίας

ΥΠΕΥΘΥΝΕΣ ΚΑΘΗΓΗΤΡΙΕΣ: Μπιτσάνη Αναστασία - Βαφειάδου Τατιάνα, Φιλόλογοι

Στο δοκίμιό του για το κωμικό, ο Σαρλ Μπωντλαίρ  επισημαίνει πως «το γέλιο είναι βαθιά ανθρώπινο». Η παρατήρηση αυτή φαίνεται να βρίσκει μια απ’ τις ιδανικότερες εκφράσεις της στα έργα της ελληνικής κωμικής παραγωγής – αρχικά θεατρικής κι αργότερα κινηματογραφικής. Ο λόγος, φυσικά, για το δημοφιλές όσο και «ταπεινό»,  συχνά παρεξηγημένο είδος της ελληνικής κωμωδίας, είδος ζωντανό, καταιγιστικό και άμεσο που καλλιεργήθηκε συστηματικά για εικοσιπέντε περίπου χρόνια, ως το 1970, οπότε και γνώρισε αξιοσημείωτη ακμή. Οι χαρακτήρες είναι συνήθως άνθρωποι απλοί, καθημερινοί, άνθρωποι, που κυνηγώντας το όνειρό τους, εξασφαλίζουν στους θεατές – σε περιόδους σκληρές και δύσκολες για την Ελλάδα – την «πολυτέλεια» να γελάσουν με τα δεινά τους, να αναγνωρίσουν στη σκηνή ένα κομμάτι του ίδιου τους του εαυτού, να γευθούν την πολυπόθητη ελπίδα ενός happy end! Ο Όμιλος θα συμμετέχει δραματολογικά στο ανέβασμα της ρομαντικής κωμωδίας «**Το…γέλιο βγήκε από τον Παράδεισο»**

**2. ΟΜΙΛΟΣ ΘΕΑΤΡΟΥ B΄: « Το… γέλιο βγήκε από τον Παράδεισο*»***  (διασκευή Ελένης Μερκενίδου)**:** Δραματουργία και θεατρική πράξη

ΥΠΕΥΘΥΝΗ ΚΑΘΗΓΗΤΡΙΑ: Μερκενίδου Ελένη, Φιλόλογος

Πρόκειται για μια θεατρική μεταγραφή της γνωστής κινηματογραφικής νεοελληνικής κωμωδίας  του Αλέκου Σακελλαρίου "Το ξύλο βγήκε από τον Παράδεισο".

Σ' ένα ιδιωτικό γυμνάσιο έρχεται να διδάξει ο Πάνος Φλωράς, ένας νέος και ωραίος φιλόλογος, με  παιδαγωγικές μεθόδους τελείως διαφορετικές από αυτές που έχουν συνηθίσει οι μαθήτριες του σχολείου, αλλά και οι παλιοί καθηγητές τους. Δημιουργούνται κωμικά επεισόδια συγκρούσεων, αλλά και έλξης μεταξύ του νέου καθηγητή και της κακομαθημένης Λίζας, θυγατέρας του μεγαλοεπιχειρηματία Παπασταύρου. Αναδεικνύονται όλες οι αντιπαραθέσεις που στήνουν την περιπέτεια του έργου, δηλαδή διαφορετικές κοινωνικές τάξεις, παλιό-νέο, συντηρητικό- προοδευτικό, όλα αυτά όμως συνοδεύονται από ανατροπές και άφθονο γέλιο!

  Η θεατρική παράσταση προγραμματίζεται να παρουσιαστεί τον Μάιο του 2021 σε ανοιχτό θέατρο του Δήμου Θεσσαλονίκης δωρεάν για το μαθητικό κοινό και το κοινό της πόλης.

**3.ΟΜΙΛΟΣ ΡΟΜΠΟΤΙΚΗΣ-ΠΛΗΡΟΦΟΡΙΚΗΣ**

ΥΠΕΥΘΥΝΗ ΕΚΠΑΙΔΕΥΤΙΚΟΣ: Μελίνα Εφραιμίδου, Πληροφορικός

Πλήθος 10 μαθητές/τριες

Στον Όμιλο Ρομποτικής - Πληροφορικής οι μαθητές σχεδιάζουν, συνθέτουν και προγραμματίζουν ρομποτικές συσκευές και προγράμματα στον υπολογιστή, και αποκτούν γνώσεις στα επιστημονικά πεδία  STEM  (ακρωνύμιο του Science, Technology, Engineering and Mathematics). Με την δημιουργική εμπλοκή των μαθητών στις προκλήσεις που τίθενται μέσα από συνθετικές εργασίες, εξασκούνται στην επίλυση προβλημάτων και εφαρμόζεται η ανακαλυπτική-διερευνητική μάθηση για την επίτευξη των στόχων. Οι μαθητές αναπτύσσουν πρωτοβουλία, παράγουν ιδέες, συνεργάζονται, διαπραγματεύονται, υλοποιούν τα σχέδιά τους, κατασκευάζουν, προγραμματίζουν, παρουσιάζουν και αξιολογούν τα αποτελέσματα.

**4.ΟΜΙΛΟΣ N. ΓΛΩΣΣΑΣ «Για του λόγου το αληθές»**

ΥΠΕΥΘΥΝΟΣ ΕΚΠΑΙΔΕΥΤΙΚΟΣ: Τζώρτζης Εμμανουήλ, Φιλόλογος

 «Τα όρια της γλώσσας μου είναι τα όρια του κόσμου» σύμφωνα με τον Λ. Βιτγκενστάιν. Η γλώσσα διαμορφώνει σε μεγάλο βαθμό την προσωπικότητά μας, συνεπώς τα γλωσσικά μας όρια ταυτίζονται ουσιαστικά με τα ίδια τα όρια του είναι μας. Στον όμιλο θα επιχειρήσουμε να διευρύνουμε τους γλωσσικούς μας ορίζοντες με τρόπο παιγνιώδη και βιωματικό. Μέσα από ποικιλία δραστηριοτήτων οι μαθητές/τριες θα έχουν τη δυνατότητα

* να εξασκηθούν στην κατάλληλη και αποτελεσματική χρήση της Ελληνικής Γλώσσας σε επίπεδο γραπτού και προφορικού λόγου,
* να καταδυθούν στο γλωσσικό μας παρελθόν και να περιπλανηθούν στο ταξίδι των λέξεων,
* να κατανοήσουν τα σημεία διεπαφής της Ελληνικής Γλώσσας με άλλες γλώσσες,
* να καλλιεργήσουν τις εκφραστικές και επικοινωνιακές τους δεξιότητες και
* να καταγράψουν και να εξετάσουν ποσοτικά και ποιοτικά τα γλωσσικά «ολισθήματα» σε επίπεδο ορθογραφίας, μορφολογίας, σύνταξης και σημασιολογίας, καθώς επίσης περιπτώσεις υπερδιόρθωσης ή νεολογισμών.

Επιστέγασμα αυτής της προσπάθειας θα είναι η διάχυση των ερευνητικών αποτελεσμάτων στη σχολική κοινότητα και η προετοιμασία και συμμετοχή της ομάδας του σχολείου σε διασχολικούς αγώνες.

**5.ΟΜΙΛΟΣ ΑΡΙΣΤΕΙΑΣ ΜΑΘΗΜΑΤΙΚΩΝ- GEOGEBRA**

ΥΠΕΥΘΥΝΟΣ ΕΚΠΑΙΔΕΥΤΙΚΟΣ: Αρβανιτίδης Αθανάσιος, Μαθηματικός

Σε αυτόν τον όμιλο Μαθηματικών μαθαίνουμε και εμβαθύνουμε σε αντικείμενα της Άλγεβρας και Γεωμετρίας της Α΄ Λυκείου. Χρησιμοποιούμε το μαθηματικό λογισμικό Geogebra για τους πειραματισμούς στην αίθουσα πληροφορικής σε μια ολιγάριθμη ομάδα μαθητών/τριών. Προσεγγίζουμε μαθηματικά προβλήματα με ολιστικό τρόπο συνδέοντας το τετράδιο, τον πίνακα, τον υπολογιστή, το διαδίκτυο. Μαθαίνουμε το λογισμικό Geogebra δημιουργώντας από απλά αρχεία εφαρμογών μέχρι και τρισδιάστατες προσομοιώσεις. Στόχος μας η αριστεία στα μαθησιακά αντικείμενα και η υπέρβαση σε αντικείμενα που έπονται. Προετοιμαζόμαστε και συμμετέχουμε σε Πανελλήνιους και Διεθνείς Διαγωνισμούς Μαθηματικών (Θαλής-Ευκλείδης-Αρχιμήδης, Logigame, Διαγωνισμός Γρίφων κολλεγίου Ανατόλια). Διεξάγουμε δράσεις σχετικές με τα μαθηματικά.

**6. ΟΜΙΛΟΣ Η πειραματική διαδικασία στην ιστορική εξέλιξη των Φυσικών Επιστημών**

ΥΠΕΥΘΥΝΟΣ ΕΚΠΑΙΔΕΥΤΙΚΟΣ: Γεωργαλής Ευάγγελος, Φυσικός

 Σκοπός του ομίλου είναι η κατανόηση από τους μαθητές της εξέλιξης των Φυσικών Επιστημών και της τεχνολογίας μέχρι σήμερα και της σπουδαιότητας της πειραματικής διαδικασίας στην πορεία αυτή.

 Στόχοι κατά την πορεία αυτή θα είναι αφενός η μελέτη της ιστορικής εξέλιξης των Φυσικών Επιστημών και η συμβολή της στην εξέλιξη του ανθρώπινου πολιτισμού και αφετέρου η διερεύνηση των συνθηκών εκτέλεσης πειραματικών διατάξεων στην πορεία αυτή. Είναι σημαντική η διαδικασία εξοικείωσης των μαθητών με τα πειράματα που συνέβαλαν στην εξέλιξη των επιστημών αλλά είναι εξίσου σημαντική η διερεύνηση των συνθηκών κάτω από τις οποίες έγιναν στις αντίστοιχες χρονικές περιόδους. Η προσπάθεια στην αναπαραγωγή των πειραμάτων θα αφορά όχι μόνο την παραγωγή των αναμενόμενων αποτελέσματων τους αλλά και τις συνθήκες δημιουργίας τους.

 Το όλο εγχείρημα απευθύνεται κατά κύριο λόγο σε μαθητές που θα θελήσουν να συμμετάσχουν σε διαγωνισμούς Φυσικών Επιστημών κατά τη διάρκεια του σχολικού έτους με αντίστοιχες πειραματικές διαδικασίες.

**7. ΟΜΙΛΟΣ ΣΥΜΒΟΥΛΕΥΤΙΚΗΣ & ΠΡΟΣΑΝΑΤΟΛΙΣΜΟΥ**

**«Σχεδιά-ΖΩ τη σταδιοδρομία μου (career craft) δημιουργικά με οδηγό την αυτογνωσία, τις δεξιότητες ζωής και απασχόλησης και την πληροφόρηση»**

ΥΠΕΥΘΥΝΟΣ ΕΚΠΑΙΔΕΥΤΙΚΟΙ: Αγνή Πλιάκα, Οικονομολόγος, Νίκος Μελισσίδης, Φιλόλογος

Στόχος του ομίλου είναι η διερεύνηση του εαυτού (αυτογνωσία), των δεξιοτήτων ζωής και σταδιοδρομίας, της πληροφόρησης για σπουδές και του κόσμου της εργασίας.

Τα παραπάνω αποτελούν απαραίτητα στοιχεία για τον σχεδιασμό της σταδιοδρομίας και τη λήψη σωστών εκπαιδευτικών και επαγγελματικών αποφάσεων σε ένα πολύπλοκο και ασταθές περιβάλλον, όπου τα αναγκαία προσόντα και τα επαγγέλματα διαρκώς μεταβάλλονται.

Τα θέματα της σταδιοδρομίας εξετάζονται από την πλευρά της «χειροτεχνίας» (career craft), (Poehnell G. & Amundson N., 2002). Μια τέτοια προσέγγιση εστιάζει στην δημιουργικότητα και δεξιοτεχνία ως βασικά συστατικά της διαχείρισης της σταδιοδρομίας.

Οι μέθοδοι που χρησιμοποιούνται στον όμιλο είναι οι βιωματικές δραστηριότητες, η χρήση των μεταφορών, η αφηγηματική προσέγγιση.

**8.** **ΟΜΙΛΟΣ «Το ψηφιακό μου Πορτφόλιο: Ενεργοποίηση ψηφιακών εργαλείων για την προώθηση των στόχων της ατζέντας των Η.Ε. 2030 για μία βιώσιμη Ευρώπη»**

ΥΠΕΥΘΥΝΗ ΚΑΘΗΓΗΤΡΙΑ: Κωφού Ιφιγένεια, Αγγλικής Φιλολογίας

Μελέτη των στόχων των Ηνωμένων Εθνών της ατζέντας 2030 για τη βιωσιμότητα στην Ευρώπη σε σχέση με την ευημερία των πολιτών, την κοινωνία, την οικονομική ανάπτυξη και το περιβάλλον και αξιοποίηση ψηφιακών εργαλείων (εννοιολογικός χάρτης, πόστερ, ψηφιακή ιστορία, βίντεο, Kahoot) για την προώθηση των στόχων, δράσεων και προτεινόμενων λύσεων στη σχολική και τοπική κοινότητα.

**9.ΟΜΙΛΟΣ ΣΤΑΤΙΣΤΙΚΗΣ**

Υπεύθυνοι καθηγητές: Αναστάσιος Σκουρκέας και Ζαχάρω Κουνή, Μαθηματικοί

Ο όμιλος αυτός δημιουργήθηκε για να φέρει κοντά τους μαθητές και τις μαθήτριες στη Στατιστική επιστήμη και ταυτόχρονα να αναδείξει με τον καλύτερο τρόπο την αναγκαιότητα της για την καθημερινότητά μας. Οι συμμετέχοντες/ούσες στον όμιλο θα έχουν την ευκαιρία να ασχοληθούν με επίσημα δεδομένα πραγματικών ερευνών και να πειραματιστούν με σύγχρονα λογισμικά στατιστικής, κατάλληλες ψηφιακές πλατφόρμες, καλλιεργώντας έτσι, την αγάπη τους για τα Μαθηματικά και τον προγραμματισμό.

**10. ΟΜΙΛΟΣ ΟΜΑΔΙΚΩΝ ΠΡΟΓΡΑΜΑΤΩΝ ΕΚΓΥΜΝΑΣΗΣ**

ΥΠΕΥΘΥΝΟΣ ΚΑΘΗΓΗΤΗΣ: Τσελέπης Σταμάτης, Καθηγητής Φυσικής Αγωγής

Μετά από τη μεγάλη επιτυχία του περσινού Step Choreography Club έρχεται το Group Exercise Classes ένα πρόγραμμα Ομαδικής Εκγύμνασης που περιλαμβάνει μία ποικιλία προγραμμάτων όπως: **Εquipment Pilates** : Με τη βοήθεια του ειδικού εξοπλισμού από μικρή , μεγάλη μπάλα και κύκλο Pilates επιτυγχάνεται τόνωση και ενδυνάμωση των μυών , για ένα ισχυρό και ευέλικτο κορμό. **Mat Pilates :** Μέθοδος ασκήσεων στο έδαφος με σκοπό τη βελτίωση της στάσης του σώματος,τη μυϊκή ενδυνάμωση και την ευθυγράμμιση της σπονδυλικής στήλης σε συνδυασμό με σωστές τεχνικές αναπνοής.

**Βοdy Control**: Ένα πρόγραμμα που επικεντρώνεται στον έλεγχο ισορροπίας και ευλυγισίας του σώματος με λάστιχα . **Step & Rubbers**: Ένα δυναμικό πρόγραμμα για όλο το σώμα με λάστιχα χρησιμοποιώντας Step στις διάφορες ασκήσεις.

**Power Dumbbell** : Χορογραφημένο ασκησιολόγιο με τη βοήθεια ελαφρών μπαρών. **Circuit Training :** Κυκλική Προπόνηση που περιλαμβάνει μεγάλες μπάλες και λάστιχα ενώ παράλληλα συνδυάζονται ασκήσεις με το βάρος του σώματος. Η νέα τάση του **Fitness** είναι εδώ, αυτό το πρόγραμμα θα σε ξεκουράσει γυμνάζοντας το σώμα σου. Αυστηρά 11 θέσεις λόγω περιορισμένου χώρου και οργάνων γυμναστικής.

**11. Όμιλος Φιλαναγνωσίας – Κινηματογράφου**

ΥΠΕΥΘΥΝΗ ΚΑΘΗΓΗΤΡΙΑ: Χατζηιωαννίδου Σοφία, Φιλόλογος

Καλωσορίσατε στον συναρπαστικό κόσμο του βιβλίου και του σινεμά! Εκεί όπου τίποτα δεν είναι αδύνατο, αλλά και τίποτα δεν είναι βαρετό. Γίνετε μέλη μιας παρέας που δεν συζητάει περί ανέμων και υδάτων, αλλά πετάει στα σύννεφα και κολυμπάει σε βαθιά νερά.

Ο όμιλος θα λειτουργήσει ως λέσχη ανάγνωσης, στοχεύοντας αφενός στην απόλαυση της ανάγνωσης καθαυτής, αφετέρου στη διασύνδεση της λογοτεχνίας με άλλα πεδία: την Επιστήμη, την Ιστορία, τον Κινηματογράφο. Σκοπεύει να γίνει δεξαμενή σκέψης, επικοινωνίας, δημιουργίας. Να γίνεται ενίοτε εργαστήρι γραφής. Ή εργαστήρι ερασιτεχνικής κινηματογράφησης (αφού κάποια βιβλία έχουν γίνει και ταινίες, ενώ άλλα μπορούμε να τα φανταστούμε ως ταινίες…). Θα επισκεφτούμε χώρους που φιλοξενούν βιβλία, θα φιλοξενηθούμε στο Μουσείο Κινηματογράφου της πόλης μας, θα δεχτούμε την επίσκεψη ανθρώπων που γράφουν βιβλία. Θα ανοίξουμε την παρέα περαιτέρω κοινοποιώντας την εμπειρία μας. Κοινώς, θα ταξιδέψουμε επάνω στη ράχη ενός βιβλίου και επάνω στο μαγικό χαλί του φιλμ.

**Η Διευθύντρια**

 **Δρ Α. Μπιτσάνη**